钦定古今图书集成/理学汇编/文学典/第083卷 > 汪涯
## 钦定古今图书集成/理学汇编/文学典/第083卷 > 汪涯

按《汉阳府志》：涯，字万顷，贾似道为宣抚时，请为客。元
世祖围武昌，似道乞和，师退，当作露布献功。涯瞑目
曰：“‘啖人以利而退其师，又儿弄主上，何露布为’？似道
怒，挝杀之。其母闻之曰：‘汝以直死我则不辱，可以下
报先君矣’。亦自沉。”涯有《江帆诗》及《采石独酌之咏》，《江
帆》诗曰：“江帆去去可肠断，千古万古越王台。扫空黄
叶晚风定，飞尽碧天晴鸟回。半生无成作笔砚，万事
不理问樽罍。年年看梅今白首，已矣英雄留七哀。”采
石《独酌》诗曰：“欲落不落月在手，百年几何持钓纶。不
知春色万象表，绿烟漠漠入江滨。天反地覆有今夕，
酒醒诗成无可人。向来谈笑成黄土，堕泪未了鸡司
晨。”淋漓悲伉，知其所托矣。